**ΙΩΣΗΦ ΣΗΦΑΚΗΣ**

**Τιμητική Εκδήλωση**

Θα μένουν πάντα

λίγοι ανίατα Έλληνες

μαχόμενοι άνισα στα στενά

να αναστήσουν γενεές

ναυτίλων υψηλοφρονούσες.

Να ενσκήψει κατάπρυμνη η αλκή μας

αλώβητη η κιβωτός να περάσει

τις Συμπληγάδες και να γράψει

στον βαθυγάλαζο απέραντο πόντο

γλαυκούς μακρόσυρτους

ενάλιους δρόμους

το έπος του μέλλοντος μας.

Είναι τιμή να παρουσιάζω απόψε εδώ, στην ιστορική Βασιλική του Αγίου Μάρκου, σημερινή Δημοτική Πινακοθήκη, έναν Μεγάλο Έλληνα.

Ο ακαδημαϊκός Ιωσήφ Σηφάκης, αλλά και Joseph Sifakis στην διεθνή κοινότητα, γεννήθηκε κι έζησε τα πρώιμα νεανικά χρόνια του στην Κρήτη, το Ηράκλειο, διαφυλάττοντας την καταγωγή του, τις ευχές των προγόνων του -κι εκείνων που τον μεγάλωσαν-των γονιών και της γιαγιάς του- καθώς και τ' ανεξίτηλα βιώματα του- αυτό που θα λέγαμε ''πρόλογο ζωής'', ως ιερή παρακαταθήκη στην κορυφαία διαδρομή του: ένα συνάθροισμα αξιών-περασμένο όπως βραχιόλι-στο χέρι του- αμετακίνητο σε κάθε στιγμή αριστείας και δόξας, σε κάθε στοχαστική αναμέτρηση του για τον άνθρωπο και τη φιλοσοφία του, για την κατανόηση του κόσμου και την εξέλιξη.

Ένα βραχιόλι-φυλακτό στις θύελλες αλλά και τις Ανατολές, στην διακριτική έγνοια του για την πατρίδα, στη θαυμαστή ακαδημαϊκή πορεία του, την επιστημoνικότητα και το ερευνητικό αποτύπωμα του- που καθιστούν το ασύνορο έργο του, Οικουμενικό.

Από τους πατέρες- τους θεμελιωτές- του Model Cheking της τεχνολογίας Επαλήθευσης Συστημάτων που είναι η κύρια βιομηχανική μέθοδος επαλήθευσης Πληροφορικών Συστημάτων και σήμερα χρησιμοποιείται από εταιρείες όπως η Intel, η Microsoft ή η Google. Στις αρχές της δεκαετίας του 1990 αναπτύσσει σε συνεργασία με την βιομηχανία, και την Airbus, την τεχνολογία fly-by-wire που χρησιμοποιήθηκε για πρώτη φορά σε επιβατικά αεροπλάνα (Airbus320) για τον αυτόματο έλεγχο και την ασφάλεια των πτήσεων.

Διεθνής προσωπικότητα της Έρευνας, ένας διανοούμενος της Πληροφορικής, διακρίνεται ως Επιστήμων, να πω, ως ''άνθρωπος της επιστήμης'' ''man of science'' -όρος που χρησιμοποιούνταν για να δηλώσει τον επιστήμονα -"φυσικό φιλόσοφο",

έως τις αρχές του 19ου αιώνα όταν η επιστήμη θεωρούνταν κλάδος της φιλοσοφίας. Διαπρεπής και πολυβραβευμένος για την-ερευνητική συμβολή του στην εξέλιξη της τεχνολογίας, για τον ηγετικό ρόλο του στην ακαδημαϊκή σκηνή, το πρωτοπόρο έργο του, το ήθος, την διαπερατότητα του.

Εξέχον μέλος της Γαλλικής Ακαδημίας Επιστημών, της Ευρωπαϊκής Ακαδημίας, της American Academy of Arts and Sciences και της National Academy of Engineering, της Κινεζικής Ακαδημίας Επιστημών. και το 2007 κάτοχος του Βραβείου Turing- το Nobel της Πληροφορικής. Το γαλλικό κράτος τού απoνέμει 2009 τον τίτλο του Μεγάλου Αξιωματούχου Εθνικής Αξίας (Grand Officier de l’Ordre du Mérite) και το 2011 έλαβε τον τίτλο του διοικητή της Λεγεώνας της Τιμής (Commandant de la Légion d’Honneur). Το 2009 τού απονεμήθηκε το βραβείο του Ιδρύματος της Βουλής των Ελλήνων για τον Κοινοβουλευτισμό και την Δημοκρατία Είναι ο πρωτος Έλληνας που τιμάται με το βραβείο Λεονάρντο Ντα Βιντσι.το 2012. Και το 2013 τιμάται με το μετάλλιο του Ταξιάρχη του Τάγματος του Φοίνικα.

Διευθυντής Ερευνών στο CNRS της Γαλλίας, καθηγητής στο πανεπιστήμιο της Grenoble, ιδρυτής και διευθυντής του φημισμένου Ερευνητικού Εργαστηρίου Verimag ενώ διετέλεσε καθηγητής στην Ecole Polytechnique Fédérale de Lausanne (Πολυτεχνική Σχολή της Λοζάνης) και πρόεδρος του Εθνικού Συμβουλίου Έρευνας και Τεχνολογίας για την διετία 2014-2016.

Παγκόσμιος Έλληνας, ευρηματικός, αεικίνητος, σε ένα συνεχές ταξίδι αναζήτησης στο κόσμο της Πληροφορικής. Μοιράζει τη ζωή του ανάμεσα στη Γαλλία, την Ελβετία, την Ελλάδα -που τον αφορά συναισθηματικά- τις ΗΠΑ, την Ασία και Άπω Ανατολή, διαφωτίζοντας με την τεχνογνωσία του- συνεργασίες στα ισχυρότερα κέντρα Έρευνας και Καινοτομίας- σε ''μητροπόλεις'' του συστήματος έως τα πέρατα της γης.

Άλλωστε- ο Ιωσήφ Σηφάκης, ανήκει σε εκείνους τους λίγους που διαθέτουν το προνόμιο όχι απλά να «συνομιλούν» με το μέλλον, αλλά με τις επιστημονικές ανακαλύψεις τους και την ευρύτητα πνεύματος που τους διακρίνει, να το συνδιαμορφώνουν. Έτσι, κάθε συνομιλία μαζί του μπορεί να είναι αποκαλυπτική- αυτού του κοντινού ή μακρύτερου μέλλοντος, που επιφυλάσσει τεράστιες αλλαγές

σε σχέση με ότι βιώνουμε σήμερα.

Υποψιάζεσαι -μαζί του- το είδωλο της διαφορετικότητας αυτού του μέλλοντος.

*''Η εκτεταμένη χρήση Τεχνητής Νοημοσύνης και ιδιαίτερα των λεγομένων Αυτονόμων Συστημάτων, θέτει σημαντικά προβλήματα που αφορούν το μέλλον της ανθρωπότητας. Σύμφωνα με το τεχνολογικό όραμα που είναι το Ίντερνετ των Αντικειμένων, τα αυτόνομα συστήματα θα αντικαταστήσουν προοδευτικά τον ανθρώπινο παράγοντα στις διαδικασίες παραγωγής και διανομής αγαθών, καθώς και τις υπηρεσίες...*

 *Το ερώτημα που τίθεται είναι σε ποιο βαθμό εν ονόματι της αποτελεσματικότητας που παρέχει η αυτοματοποίηση, θα επιτρέψουμε στις μηχανές να υποκαθιστούν τους ανθρώπους σε κρίσιμες διαδικασίες λήψης αποφάσεων που αφορούν ανθρώπινες ζωές, την όλη κοινωνική οργάνωση και εν τέλει ατομικές και συλλογικές ελευθερίες.''*

Ενσκήπτοντας στη βαθύτερη επιθυμία του να μιλήσει για μια φιλοσοφία του ανθρώπου με τρόπο κατανοητό, εύληπτο αναδεικνύοντας την πρακτική *αναγκαιότητα των αξιών και της ηθικής στην ατομική ευτυχία, όπως γράφει, την κοινωνική ειρήνη και πρόοδο*, οι σελίδες των κειμένων του ακουμπούν με φιλικότητα το κοινό του. Ο Σηφάκης επιμένει: *Να εμβαθύνουμε στην αυτογνωσία μας. Το ιδιοτελές ψεύδος κάθε είδους είναι ασυμβίβαστο με την αυτογνωσία. Να διεισδύσουμε στο διττό χαρακτήρα, το διπολικό παιχνίδι της νόησης: συνειδητό και υποσυνείδητο, λογικό και διαισθητικό, φυσικό και μεταφυσικό''.*

*Η Φυσική της Μεταφυσικής, Το Κενό και το Φως*- με κείμενα πεζά και έμμετρα- και πρόσφατα *Κατανοώντας και αλλάζοντας τον Κόσμο*, με εύρος θεμάτων όπως, η εφαρμογή της γνώσης μέσω Τεχνητής Νοημοσύνης και Φυσικής Νοημοσύνης, οι βασικές έννοιες της Πληροφορικής, η λειτουργία της συνειδητότητας σαν αυτόνομο σύστημα, το πώς διαμορφώνονται οι αξίες στην κοινωνία κι άλλες θεματικές πτυχές- είναι τα τρία βιβλία του- στις σελίδες των οποίων, αποτυπώνονται οι στοχαστικές καταγραφές του- κτίζοντας προοδευτικά μια θεώρηση του κόσμου.

*'' Όπως η αρμονία του φυσικού κόσμου είναι θεμελιωμένη σε απαρασάλευτους νόμους που ο ανθρώπινος νους ανακάλυψε και κατανόησε κατά τρόπο θαυμαστό, έτσι και η αρμονική ανάπτυξη του ατόμου και της κοινωνίας προϋποθέτει την αυστηρή τήρηση ηθικών νόμων.. Και το πιο τέλειο νομικό σύστημα αχρηστεύει χωρίς την ελεύθερη συμμόρφωση σε ηθικούς κανόνες. Η έλλειψη πνευματικών αξιών δεν αντισταθμίζεται με υλικά αγαθά.''* Οι αλήθειες του, περιέχονται στη Φυσική της Μεταφυσικής.

Εξετάζοντας τη σημασία και τα όρια της γνώσης, η αδιάκοπη φιλοσοφική περιήγηση του, εντοπίζει ως κεντρικά θέματα, *εκείνα της γνώσης και κατ΄ επέκταση της συνειδητότητας και της γλώσσας*. Μια σοφή φράση του λέει: ''*Η κατάκτηση της γνώσης μέσα από το παιχνίδι της ελευθερίας είναι το νόημα της ζωής''.*

 Στη σιωπή, της ώριμης νύχτας, ή αρκετά νωρίς το πρωί, εκείνη την σχεδόν απόκοσμη εκδοχή της μέρας- όταν οι πρώτοι θόρυβοι ορίζουν ένα περιβάλλον μυθιστορηματικό, που το διασχίζουν: είδωλα του μέλλοντος, φιγούρες του παρελθόντος, σκηνές με μια κουβέρτα που στρώνεται στο περιβόλι της γιαγιάς, συνδιαλέγεται, με τα βαθύτερα ερωτήματα του, με τις πνευματικές ανησυχίες του- αναπόσπαστες από εκείνον- με εικόνες ζωής.

''*Μισή αλήθεια και μισό ψέμα σαν ζευγαρώσουν γίνονται χίμαιρες γράφει- ο καλύτερος τρόπος να εξαπατήσεις και να εξαπατηθείς. Και μην εφησυχάζεις. Έχεις την ευθύνη να βρείς τον τρόπο, να δημιουργήσεις τις συνθήκες, γράφει (Το κενό και το Φως).... Σ' αυτόν τον κόσμο δεν είσαι μόνος....Ένα αόρατο νήμα σε ενώνει με όλους τους ανθρώπους. Αν δεν σώσεις δεν θα σωθείς. Έτσι μίλησε η Φωνή και έφυγε σαν τον κλέφτη - καλώς ήρθε, στη μέση της νύχτας*''.

Η διερεύνηση και η έκθεση τριών βασικών ερωτημάτων: το *Τελεολογικό γιατί* που αναζητά κάποιο σκοπό στα φαινόμενα- ''γιατί έγινε ο κόσμος'', ''γιατί υπάρχουμε''; Το *Οντολογικό Τι* που έχει σχέση με την φύση του είναι, Το *Γνωσιολογικό Πώς-* ερωτήματα που σχετίζεται με το πώς αλλάζει ο κόσμος, πώς σκεφτόμαστε- στοιχειοθετούν τα αρχικά κεφάλαια *Για μια Γνωσιολογική Θεώρηση του Κόσμου* στο σπουδαίο βιβλίο του: *Κατανοώντας και αλλάζοντας τον κόσμο.*

Κλειδί, για τα κίνητρα της συγγραφής του, που εκτείνεται πέρα από το πεδίο των επιστημονικών και τεχνικών γνώσεων του, είναι, ότι: ''Στις αρχές της δεκαετίας του '80, θα πει, κατάλαβα ότι οι έρευνες μου στην εφαρμοσμένη λογική και τις μαθηματικές θεωρίες γλωσσών, είχαν άμεση σχέση με φιλοσοφικά προβλήματα και ιδιαίτερα με το πρόβλημα της συνειδητότητας και της γλώσσας. Έτσι άρχισα να διαβάζω και να ενδιαφέρομαι για την φιλοσοφία''.

Ερευνητής, leader, διανοητής- ποιο ήταν το δυναμικότερο κίνητρο για την εξέλιξη του; ''*Κατ’ αρχάς το πάθος μου να κατανοήσω βαθιά τα προβλήματα που μελετώ. Η λύση ενός προβλήματος οδηγεί πάντα σε μια σειρά από «γιατί», θα πει. Ακόμη, τολμά* να βγαίνει από τα πεπατημένα διότι πιστεύει ότι *ο κομφορμισμός*

*σκοτώνει τη δημιουργικότητα και την πρόοδο της γνώσης*. Και πως θα μπορούσε να έχει διαφορετική θέση- όταν οι πρωτοπόροι επιστήμης σηματοδοτούν επαναστάσεις που πήγαν την ανθρωπότητα μπροστά.

Στην ζωή του δούλεψε πολύ, το λέει, και διάβασε εξίσου πολύ, εξελίσσοντας την φιλοσοφική παιδεία του. Ανέδειξε την διαφορετικότητα της σκέψης του, περιπλανήθηκε σε υπάρχουσες θεωρίες, μα αυτό που περισσότερο του αρέσει, είναι ο ίδιος *να σκέφτεται, στοχεύοντας ένα όραμα μιαν ιδέα.*

 ''*Κάθε απόπειρα να διατυπώσουμε τη γνώση μας πρέπει να σέβεται τους νόμους οικονομίας της σκέψης'', θα πει. ''Ήταν επιθυμία και ευθύνη μου να γράψω για την σπουδαιότητα της γνώσης ως άυλης οντότητας, ξεχωριστής από τις φυσικές οντότητες και την ανάγκη κατανόησης των διαδικασιών ανάπτυξης και εφαρμογής της.''*

Στην εποχή που ο σύγχρονος κόσμος επενδύει στην τεχνολογική εξέλιξη-

Η σχέση Φυσικής Νοημοσύνης και Τεχνητής Νοημοσύνης, επίκαιρο και πολυσυζητημένο θέμα, είναι δεκαετίες πουτον απασχολεί: ''*η ανθρώπινη νοημοσύνη, κατά πόσο μπορεί να την πλησιάσει μια πληροφορική μηχανή...*

*Η ομαλότητα στη φύση, σελ, 110 : ''Θεωρώ ότι αυτό που χαρακτηρίζει την ανθρώπινη νοημοσύνη είναι η αυτόνομη συμπεριφορά και η προσαρμογή σε αλλαγές του εσωτερικού και του εξωτερικού περιβάλλοντος. Είναι η απαράμιλλη ικανότητα του ανθρώπινου νου να δημιουργεί νέες γνώσεις, για να κατανοεί καταστάσεις που δεν έχει ποτέ συναντήσει, και να ορίζει νέους στόχους. Το χάσμα μεταξύ ανθρώπινης και τεχνητής νοημοσύνης θα κλείσει, όταν θα έχουμε υπολογιστές που θα εκτελούν αυτόνομα ένα μεγάλο αριθμό υπηρεσιών προσαρμοζόμενοι σε μεταβαλλόμενες καταστάσεις''.*

Σκεπτόμενος ανέκαθεν πολιτικά, με κοινωνική ευαισθησία ''*η οικονομική κρίση,*

*πηγάζει από την ηθική κρίση, την πνευματική ερήμωση''* συναισθανόμενος ότι, την πατρίδα-με την στάση μας και τα έργα μας- πρέπει να την σεβαστούμε

σαν στο σπίτι μας, να πονέσουμε τους ανθρώπους της σαν οικογένεια μας- προτείνει

 με τον δημόσιο λόγο του μια Εθνική Στρατηγική Καινοτομίας και επισημαίνει ότι,

 ''*Η ανάπτυξη της εθνικής συνείδησης δεν είναι κάτι που διδάσκεται θεωρητικά. Δεν μπορείς να πεις '' κάτσε πρώτα να ανεβάσουμε το επίπεδο, να κάνουμε σωστούς πολίτες, και μετά πάμε παρακάτω''. Η συνείδηση διαμορφώνεται μέσα από την πράξη, μέσα από το παράδειγμα, μέσα από τον λόγο που πραγματώνεται και μεγαλουργεί''.*

Ο ίδιος μεγαλούργησε με την έρευνα του- την ορίζει ως ότι, *η επιστημονική έρευνα- στοχεύει σήμερα τη συστηματική παραγωγή γνώσης, Είναι απαραίτητη για την ανάπτυξη μιας σύγχρονης καινοτόμου οικονομίας'.*

Από την γενέτειρά του, το Ηράκλειο. στο Εθνικό Μετσόβιο Πολυτεχνείο, Ηλεκτρολόγος μηχανικός. Διδάκτωρ Πληροφορικής του πανεπιστημίου της Grenoble με υποτροφία του γαλλικού κράτους, ενώ απέκτησε την γαλλική υπηκοότητα.

 Μέλος έξη Ακαδημιών. Πολίτης της Γαλλίας, πιστεύει ακράδαντα στις δυνατότητες της ψηφιακής τεχνολογίας, αλλά *διατυπώνει την ανησυχία του, ''να μην θαμπωνόμαστε από την πρόοδο της επιστήμης και της τεχνολογίας. Πολύ λίγο μας βοηθά να καταλάβουμε και ν' αλλάξουμε τον εαυτό μας. Ο ανθρώπινος νους και οι συναφείς λειτουργίες της συνειδητότητας παραμένουν μεγάλοι άγνωστοι. «Γνώθι σαυτόν». Αυτή είναι η πρώτη και τελευταία μεγάλη επιταγή για τον άνθρωπο. Όλες οι άλλες έπονται καθώς τα θεωρήματα από τα αξιώματα. Στην προσωπική ζωή,*

*δεν αρκεί να ξέρεις για να ξέρεις. Πρέπει να ξέρεις να πράττεις το σωστό, όπως τουλάχιστον μπορεί να το συλλάβει ο νους του ανθρώπου.''*

Η στάση ζωής του- με κριτική θεώρηση, γκάμα διακριτών αξιών, υψηλού επιπέδου αντιληπτικότητα για τον κόσμο, γνώση και οξυδέρκεια, συνέπεια στις αρχές του, η αγάπη στο κάλλος- απαρνούμενος το ψεύδος: *''Το ψεύδος είναι το εργαλείο για την παραπλάνηση και χειραγώγηση των πολλών, σημειώνει. Ολοένα και περισσότερο οι ισχυροί – συχνά με την βοήθεια της τεχνολογίας - χαλκεύουν ψεύδη, ρητορικά σχήματα, για να εντυπωσιάσουν και να παραπλανήσουν''.*

Τα μεγάλα αλλά και μικρά οράματα και ο πολιτισμός της καθημερινότητας- τον αφορούν. Στην αρθρογραφία του, τακτικά αναφέρεται στις ''σημαντικές και επιταχυνόμενες ανακατατάξεις στον διεθνή χώρο που συνεπάγονται ανακατανομή των ρόλων και τού πλούτου. Ενώ τον εντυπωσιάζει ο ρυθμός ανάπτυξης των Ασιατικών και άλλων μικρών χωρών.

''*Είναι μια μεγάλη πρόκληση για εμάς τους Ευρωπαίους και όλον το Δυτικό κόσμο,*

*Χώρες υπό ανάπτυξη αναδύονται ραγδαίως και διεκδικούν ανώτερες θέσεις*

*στην παγκόσμια σκακιέρα. Σήμερα, η κινητήρια δύναμη των συγχρόνων οικονομιών,*

*η καινοτομία δεν είναι το προνόμιο των οικονομικών υπερδυνάμεων. Χώρες μικρές,*

*όπως το Ισραήλ, η Ελβετία, η Σιγκαπούρη και πλείστες σκανδιναβικές χώρες είναι*

*στην αιχμή της καινοτομίας και της τεχνολογικής ανάπτυξης. Αυτό χάρη στη δημιουργικότητα και την εργατικότητα των ανθρώπων, το σύστημα εκπαίδευσης*

*και τη σύνδεση της έρευνας με την πραγματική οικονομία, την αξιοκρατία και την αναγνώριση της ατομικής πρωτοβουλίας. Όλοι αυτοί οι παράγοντες μετρούν σήμερα πολύ περισσότερο από τα υλικά μέσα''.*

Απέριττος στη σημαντικότητα του, ακριβολόγος και άριστα επεξηγηματικός όταν αναφέρεται στην επιστήμη του, έχει ενδιαφέρον για τις απορίες των νέων ανθρώπων ενώ *αναδεικνύει πάντοτε το προνόμιο και την ευθύνη να είμαστε Έλληνες.*

*''Ζούμε σε ένα μοναδικό γεωγραφικό χώρο, στο σταυροδρόμι Ασίας, Αφρικής και Ευρώπης. Είμαστε κλώνοι του κορμού ενός έθνους που μεγαλούργησε. Ο Έλληνας αναγνώρισε την μοναδικότητα του ανθρώπου/ατόμου που έχει την ικανότητα να καταλάβει και να αλλάξει τον κόσμο. Δεν διαπραγματεύεται την αλήθεια και το δίκαιο.*

*Οι χριστιανικές μας καταβολές παίρνουν μια άλλη διάσταση στο φως της γνώσης των αρχαίων. Είναι οι ιδέες της αγάπης και της δικαιοσύνης που μας ενώνουν μεταξύ μας και όλους μαζί με το Θείο. Δίνουν νόημα και αξία στη ζωή σαν μια διαδικασία τελείωσης. Η Ελληνική ψυχή έχει επιτελέσει θαυμάσια και υπέροχα, όταν κινούμενη από ιερούς πόθους παλεύει για να ξεπεράσει ακόμη και το ανυπέρβλητο. Η ιστορία μας είναι γεμάτη τέτοιες μνήμες''.*

Με την σύγχρονη Ελλάδα τι τον συνδέει; *'' Οι ελληνικές μου καταβολές- καθοριστικές για την όλη μου εξέλιξη σαν επιστήμονας και άνθρωπος.*  *Με την Ελλάδα με συνδέουν οι αξίες που ήταν γνώμονας στη ζωή μου, η πνευματική μας κληρονομιά και η γλώσσα''.*

Ο αναστοχασμός για τον Ιωσήφ Σηφάκη, είναι λειτουργία- επαναλαμβανόμενη.

*''Στη πανδημία μάθαμε, νομίζω, να εκτιμούμε καλύτερα τα απλά πράγματα της ζωής*

*που στερηθήκαμε, όπως μια συνάντηση με φίλους ή ένα ταξίδι σε τόπους αγαπημένους. Ίσως μάθαμε επίσης να εκτιμούμε μια ζωή πιο λιτή, λιγότερο ξέφρενη, όπου βρίσκουμε τον χρόνο να διαβάσουμε και να αναστοχαστούμε''.*

Ο ίδιος, μοιράζεται την αυθεντικότητα των προσωπικών στιγμών του, με τους ανθρώπους που αγαπά- η σύζυγος του Όλγα- αναφέρεται στην αμέριστη στήριξη της - οι φίλοι του, ο εκδότης του, οι συνεργάτες του- που δίνει την σκέπη του- ως μέντορας και φίλος, *'' κάποτε σκέφτομαι/ότι η πιο τρανή απόδειξη/για την ύπαρξη του Θεού/ είναι οι φίλοι, οι πραγματικοί./Όταν τους δίνεις πρώτη φορά το χέρι/ ξέρεις, είναι για πάντα./ Τους γνώριζες /πολύ πριν τους συναντήσεις/ Τους κοιτάς στα μάτια/ κι έχετε συμφωνήσει.*

Ως μια έκπληξη- ακόμη και προς τον ίδιο, ανασύρω ένα σημείωμα του, κατά τη διάρκεια πτήσης του προς Ελλάδα- Ιούλιος του 2016:

'

''Σ*ήμερα κοιμόμουν κουρασμένος σε πτήση που με έφερνε από Ντουμπάι προς Αθήνα, όταν ξυπνώντας είδα στο χάρτη του μόνιτορ ότι πετάμε πάνω από την Σητεία. Κοίταξα έξω δεξιά μου και σκίρτησε η ψυχή στο θέαμα του Σαμώνιου ακρωτήριου παραδομένου στο γαλάζιο: ένα πετρόδετο δρεπάνι να σφιχταγκαλιάζει το πέλαγος. Σκέφτηκα δεν μας αξίζει αυτή η άμωμη ομορφιά κι’ ένοιωσα ένα δυνατό μύχιο τσίμπημα σαν κάπου το δρεπάνι να με πλήγωσε. Ύστερα τον πόνο επέτεινε το θέαμα της ημιβυθισμένης Σαντορίνης που άνοιγε δρόμο στις μυστικές Κυκλάδες ταξιδεύοντας κατά το νοτιά.*

*Ξέρεις, θα μας αφήσουν τα νησιά*

*θα φύγουν ένα βράδυ κατά το νοτιά*

*..........................................*

*Πάνε να αποικήσουν μια Μεγάλη Ελλάδα*

*φεύγοντας τους ανάξιους εραστές τους*

*που άποροι μπρός σε μοίρα συμπληγάδα ?*

*ανίδεοι άβουλοι δεν τόλμησαν ποτές τους.*

*----- 000 -----------------*

*Ξέρεις θα μας αφήσουν τα νησιά*

*θα φύγουν ένα βράδυ κατά το νοτιά*

*Σαν θα ξυπνήσεις θα ’χει μόνο μείνει*

*λίγη Σαντορίνη να πονείς*

*κι ένα κομμάτι Κρήτη να σφαχτείς.*

*Πρώτη Ιουλίου 2016*

----------------------------------------------------------------

**Επίλογος** της αποψινής-μερικής ανάγνωσης, της πολύπτυχης προσωπικότητας του καθηγητή Ιωσήφ Σηφάκη, σε ένα πορτραίτο που επιχείρησα να συνθέσω σκιαγραφώντας χαρακτηριστικά και αποτυπώνοντας σημεία της επίκαιρης σκέψης του- είναι ένας διάλογος:

*Η «ηθική της τεχνολογίας»- θα κάνετε ένα σχόλιο;*

Η τεχνολογία παρέχει τα μέσα, τα εργαλεία, τις μεθόδους για να λύσουμε κατά τρόπο αποτελεσματικό ένα πρόβλημα, για να επιτύχουμε ένα στόχο. Ο άνθρωπος ανέπτυξε τεχνολογία από τους προϊστορικούς χρόνους για να προσαρμοστεί και να ελέγξει το φυσικό του περιβάλλον. Τα περισσότερα τεχνολογικά επιτεύγματα είναι ουδέτερα ως προς τα ηθικά κριτήρια. Παρέχουν δυνατότητες που μπορούν να χρησιμοποιηθούν κατά τρόπο ωφέλιμο η βλαβερό. Δεν πρέπει ωστόσο να παρασυρόμαστε από γενικές κινδυνολογίες που καταδικάζουν συλλήβδην ορισμένα τεχνολογικά επιτεύγματα π.χ. οι νανοτεχνολογίες. Σωστή πληροφόρηση και απρόσκοπτος διάλογος μπορεί να διασφαλίσουν την σωστή χρήση της τεχνολογικής προόδου.

*Οι αρετές ενός σύγχρονου επιστήμονα;*

Το πιο σημαντικό, ότι ο επιστήμονας πρέπει να έχει ήθος που προσδιορίζεται από

 μια σειρά χαρακτηριστικών.

*Τα οποία είναι;*

Πρώτο, μου φαίνεται η ταπεινότητα, η επίγνωση δηλαδή ότι στο παιχνίδι της ανακάλυψης της γνώσης είμαστε πολύ μικροί κι αδύνατοι. Υπεροψία και υπερβολική σιγουριά στις απόψεις μας γίνονται συχνά ανυπέρβλητα εμπόδια για την πρόσβαση στην αλήθεια. Έχω δει λαμπρά μυαλά να μπλοκάρουν επειδή παρέμειναν προσκολλημένα σε απόψεις που άκριτα υιοθέτησαν μια στιγμή στη ζωή τους. Δεύτερο είναι η επαγρύπνηση, μια εγρήγορση του πνεύματος, μια ευαισθησία που κρατά τα μάτια της ψυχής ανοικτά για να βλέπεις τι είναι ουσιαστικό και τι επουσιώδες. Τέλος, η αισθητική που πηγάζει από μια διαίσθηση και ικανότητες για την διατύπωση μαθηματικά κομψών θεωριών.

*Ακριβείας δηλαδή;*

Ομορφιάς. Οι περισσότερες μεγάλες θεωρίες έχουν μια ομορφιά που αντικατοπτρίζει λίγο πολύ την αρμονία που διέπει τον κόσμο.

*Υπήρξατε καλός ή άριστος μαθητής;*

Υπήρξα πάντα καλός μαθητής. Θα μπορούσα ίσως να ήμουν καλύτερος εάν ήμουν περισσότερο επιμελής και δεν είχα κακούς βαθμούς σε μαθήματα όπως...η γυμναστική.

*Γιατί φύγατε;*

Πάντα ήθελα να φύγω από την χώρα μου για να σπουδάσω. Ανήκω σε μια γένια φοιτητών που παθιάζονταν για τις επιστήμες. Το όνειρο μου πάντα ήταν να γίνω ερευνητής.

*Τι παραμένει, λοιπόν, για εσάς κύρια ερευνητική πρόκληση,*

Αυτό που θα λέγαμε, ένα όραμα. Το όραμα μου είναι να κατανοήσω όσο μπορώ πιο βαθιά τον κόσμο με τα εργαλεία της επιστήμης μου. Το σύμπαν είναι ένας τεράστιος σοφά αρχιτεκτονημένος υπολογιστής. Έχουμε να μάθουμε πολλά μελετώντας τα φαινόμενα μετασχηματισμού της πληροφορίας τόσο στον οργανικό

όσο και στον ανόργανο κόσμο.

*Τι σας αρέσει να κάνετε τον ιδιωτικό χρόνο σας; Και στην Κρήτη, τα καλοκαίρια σας, είστε πιο απομονωμένος;*

 Τον ελάχιστο ελεύθερο μου χρόνο, μου αρέσει να ασχολούμαι με τα δυο μου σκυλιά, να διαβάζω ετυμολογικά λεξικά της ελληνικής γλώσσας και να ανταλλάσσω απόψεις με φιλικά μου πρόσωπα. Στην Κρήτη δεν είμαι απομονωμένος. Απλά είναι ο τόπος που με χαλαρώνει- εδώ, κι εγώ κι η σύζυγος φιλοξενούμε πάντα φίλους.

.

*Τι εκτιμάτε και τι δεν ανέχεστε στις ανθρώπινες σχέσεις.*

Εκτιμώ την καλοσύνη και την ανθρωπιά. Δεν ανέχομαι την κακία και την μισαλλοδοξία.

*Πως αντιμετωπίσατε τον ανταγωνισμό.*

Δεν μου μπήκε ποτέ το πρόβλημα του ανταγωνισμού. Αντιθέτως μου αρέσει η άμιλλα. Αν δεν υπάρχει ανταγωνισμός βαλτώνεις.

*Τι θα συμβουλεύατε έναν νέο πληροφορικάριο;*

Να συνεχίσει να μαθαίνει γιατί η πληροφορική συνεχώς εξελίσσεται. Ποτέ να μην πει ότι κατέχει την επιστήμη του γιατί θα ξεπεραστεί πολύ γρήγορα από την γεωμετρική πρόοδο της θεωρίας και των εφαρμογών.

*Ένας διεθνής Έλληνας πως διατηρεί την ελληνικότητα του;*

Πολύ απλά. Σε όλη τη διάρκεια της ζωής του να ζει και να σκέφτεται ελληνικά.

*Σάς ευχαριστώ.*